
[bookmark: TextBodyBegin]Európsky parlament,
–	so zreteľom na žiadosť o zbavenie Fulvia Martusciella imunity doručenú listom od belgickej federálnej verejnej služby pre zahraničné veci, zahraničný obchod a rozvojovú spoluprácu zo 6. mája 2025, v ktorom bola podaná žiadosť belgickej federálnej prokuratúry zo 16. apríla 2025 v súvislosti s trestným konaním, ktoré sa má začať proti Fulviovi Martusciellovi, a ktorá bola oznámená v Európskom parlamente 21. mája 2025,
–	po vypočutí Fulvia Martusciella 24. marca 2026 v súlade s článkom 9 ods. 6 rokovacieho poriadku,
–	so zreteľom na články 8 a 9 Protokolu č. 7 o výsadách a imunitách Európskej únie, ako aj na článok 6 ods. 2 Aktu z 20. septembra 1976 o priamych a všeobecných voľbách poslancov Európskeho parlamentu,
–	so zreteľom na rozsudky Súdneho dvora Európskej únie z 21. októbra 2008, 19. marca 2010, 6. septembra 2011, 17. januára 2013 a 19. decembra 2019[footnoteRef:2], [2:  	Rozsudok Súdneho dvora z 21. októbra 2008, Marra/De Gregorio a Clemente, C-200/07 a C-201/07, ECLI:EU:C:2008:579; rozsudok Všeobecného súdu z 19. marca 2010, Gollnisch/Parlament, T-42/06, ECLI:EU:T:2010:102; rozsudok Súdneho dvora zo 6. septembra 2011, Patriciello, C-163/10, ECLI: EU:C:2011:543; rozsudok Všeobecného súdu zo 17. januára 2013, Gollnisch/Parlament, T-346/11 a T-347/11, ECLI:EU:T:2013:23; rozsudok Súdneho dvora z 19. decembra 2019, Junqueras Vies, C-502/19, ECLI:EU:C:2019:1115.] 

–	so zreteľom na článok 5 ods. 2, článok 6 ods. 1 a článok 9 rokovacieho poriadku,
–	so zreteľom na správu Výboru pre právne veci (A10-0154/2026),
[bookmark: _Hlk223949138][bookmark: _Hlk210982066]A.	keďže Federálna verejná služba pre zahraničné veci, zahraničný obchod a rozvojovú spoluprácu zaslala 6. mája 2025 žiadosť federálneho prokurátora zo 16. apríla 2025 o zbavenie Fulvia Martusciella imunity, poslanca Európskeho parlamentu zvoleného v Taliansku, v súvislosti s trestným konaním, ktoré sa má proti nemu začať;
[bookmark: _Hlk223949179]B.	keďže rozsiahle vyšetrovanie týkajúce sa spoločnosti Huawei údajne prinieslo závažné dôkazy o existencii zločineckej organizácie, ktorej cieľom bolo údajne ovplyvňovať rozhodnutia inštitúcií Únie tým, že sa podieľala na korumpovaní poslancov Európskeho parlamentu; keďže sa zdá, že toto vyšetrovanie odhalilo viacero prípadov údajnej korupcie, ku ktorým malo dochádzať pravidelne od roku 2021 do roku 2024; keďže korupčný systém mal údajne rôzne podoby vrátane pozývania poslancov Európskeho parlamentu na podujatia podporované spoločnosťou Huawei, údajne výmenou za zaujatie politických pozícií v prospech tejto spoločnosti, a poskytovania neprimeraných darov, ako napríklad úhrady nákladov na stravu a cestovné alebo pravidelných pozvánok na futbalové zápasy mimo rámca Európskeho parlamentu;
[bookmark: _Hlk223949214]C.	keďže podľa žiadosti o zbavenie imunity zaslalo niekoľko poslancov Európskeho parlamentu vo februári 2021 trom komisárom list s cieľom ovplyvniť politiku Únie v oblasti zavádzania sietí 5G v Európe, najmä v spojení s podporou spoločností z krajín mimo Únie, ako je spoločnosť Huawei; keďže sa zdá, že vyšetrovaním sa podarilo preukázať jasnú cestu od vyhotovenia listu až po jeho šírenie, vplyv a fakturáciu, čím sa podľa všetkého potvrdilo, že list bol súčasťou okruhu, ktorý presahoval rámec ovplyvňovania alebo lobovania, a namiesto toho bol údajne súčasťou korupčnej dohody; keďže hlavným podporovateľom vyhotovenia listu bol údajne Fulvio Martusciello, ktorý je prvým signatárom listu a údajne cez zložité finančné toky, ktorých cieľom bolo zakryť údajnú dohodu, dostával odmenu za to, že sa podieľal na korupcii využijúc svoj politický vplyv;
D.	keďže Fulvio Martusciello sa tiež údajne aktívne zapojil do presadzovania záujmov spoločnosti Huawei, potenciálne v rámci údajnej korupčnej dohody, a to predložením pozmeňujúcich návrhov k návrhu uznesenia o politike hospodárskej súťaže Únie, ktoré boli zrejme sformulované v záujme spoločnosti Huawei a vypracované od januára 2021 do marca 2021 – t. j. v rovnakom časovom rámci ako vyhotovenie a šírenie listu uvedeného v odôvodnení C – a uľahčením účasti študentov z jeho volebného obvodu na programe Huawei Academy s cieľom získať hlasy, ktoré umožnia jeho opätovné zvolenie do Európskeho parlamentu;
[bookmark: _Hlk223949297]E.	keďže Fulvio Martusciello bol opätovne zvolený do Európskeho parlamentu v európskych voľbách v júni 2024 a bol preto v čase spáchania údajného trestného činu poslancom Európskeho parlamentu;
F.	keďže Európsky parlament nemožno považovať za súd a poslanec nemôže byť v súvislosti s postupom zbavenia imunity považovaný za obvineného[footnoteRef:3]; [3:  	Rozsudok Všeobecného súdu z 30. apríla 2019, Briois/Parlament, T-214/18, ECLI:EU:T:2019:266.] 

G.	keďže účelom poslaneckej imunity podľa Protokolu č. 7 o výsadách a imunitách Európskej únie je chrániť Európsky parlament a jeho poslancov pred súdnymi konaniami v súvislosti s činnosťami vykonávanými pri plnení poslaneckých povinností, ktoré nemožno oddeliť od týchto povinností;
H.	keďže v súlade s článkom 5 ods. 2 rokovacieho poriadku poslanecká imunita nie je osobná výsada poslanca, ale záruka nezávislosti Európskeho parlamentu ako celku a jeho poslancov;
I.	keďže v článku 8 Protokolu č. 7 o výsadách a imunitách Európskej únie sa stanovuje, že poslanci Európskeho parlamentu nesmú byť vyšetrovaní, zadržaní alebo stíhaní pre vyjadrené názory alebo hlasovanie pri výkone svojich úloh; keďže údajný trestný čin sa netýka vyjadreného názoru ani hlasovania Fulvia Martusciella pri výkone jeho úloh v zmysle článku 8 uvedeného protokolu;
J.	keďže v článku 9 prvom odseku písm. b) Protokolu č. 7 o výsadách a imunitách Európskej únie sa stanovuje, že počas zasadnutí Európskeho parlamentu jeho poslanci požívajú na území ktoréhokoľvek iného členského štátu, než je ich vlastný, imunitu voči zadržaniu a súdnemu konaniu;
[bookmark: _Hlk228970940]K.	keďže vyšetrovanie sa okrem Fulvia Martusciella týkalo aj mnohých ďalších osôb; keďže žiadosť o zbavenie Fulvia Martusciella imunity sa zdá súčasťou širšieho vyšetrovania údajných korupčných praktík a nezdá sa, že by sa zameriavala na jeho politickú činnosť; keďže Európsky parlament nenašiel žiadny dôkaz fumus persecutionis, to znamená, že sa nezdá, že zámerom konania je poškodiť politickú činnosť Fulvia Martusciella ako poslanca Európskeho parlamentu, a tým aj nezávislosť Európskeho parlamentu;
[bookmark: _Hlk223949317]1.	rozhodol zbaviť Fulvia Martusciella imunity;
2.	poveruje svoju predsedníčku, aby bezodkladne postúpila toto rozhodnutie a správu gestorského výboru príslušnému orgánu Belgického kráľovstva a Fulviovi Martusciellovi.

